Ifølge TV2 Nords oplysninger stopper AaBs samarbejde med den mangeårige førstekeeper. Nicolai Larsen har gennem mange sæsoner ageret sikker sidste skanse i AaB-målet, men ifølge TV2 Nords kilder hedder førstekeeperen i Aalborg snart ikke længere Larsen. Den 26-årige målmand ventes at skifte til Superligaens nuværende førerhold FC Nordsjælland, hvor Larsen skal tage kampen op med den islandske keeper Rúnar Alex Rúnarsson. Skiftet ventes offentliggjort i løbet af torsdag, hvor Superligaens såkaldte transfervindue, det tidsrum, hvor klubberne kan købe og sælge spillere, lukker. Nicolai Larsen kom til AaB i 2010 og har nået at spille 197 kampe for klubben. AaB har for et par uger siden hentet den svenske målmand Jacob Rinne i belgiske Gent.

Opsummering:
Efter syv år i AaB skifter Nicolai Larsen til FC Nordsjælland.